KOUVOLAN HALLINTO-OIKEUS 		LAUSUNTO	HOB 37
PL 401, Kauppalankatu 43 C
45101 KOUVOLA
Puh. (05) 5372 300, fax (05) 5372 350		19.6.2007

Oikeusministeriön oikeushallinto-osasto
Oikeusapuyksikkö
teija.hyytiainen@om.fi

Lausuntopyyntönne 14.5.2007 	OM 5/33/2006

LAUSUNTO OIKEUSAPULAINSÄÄDÄNNÖN MUUTOSTARPEITA KOSKEVASTA TYÖRYHMÄN MIETINNÖSTÄ

	Oikeusministeriö on pyytänyt Kouvolan hallinto-oikeudelta lausuntoa oikeusapulainsäädännön muutostarpeita koskevasta mietinnöstä.

Kouvolan hallinto-oikeus esittää kunnioittaen lausuntonaan seuraavaa.

Yleistä	Hallinto-oikeus katsoo, että mietinnössä tehdyt ehdotukset oikeusapulainsäädännön uudistamiseksi selkeyttävät nykytilaa. Nykyinen järjestelmä on osittain työläs ja menettely kankeaa. Järjestelmää on tarpeen myös yksinkertaistaa. Ehdotus ei näytä sisältävän hallintolainkäytön kannalta erityisiä ongelmakohtia.

Yksittäisiä huomioita	Mietinnön kohdassa 30 on kuvattu hankaluuksia, joita saattaa seurata siitä, kun avustajalla on useita päämiehiä, joista yksi tai useampi saa oikeusapua. Hallinto-oikeus esittää, että pääsäännöksi tulisi nimenomaisesti menettely, jossa arvioitaisiin avustamiseen käytetty työmäärä, jonka jälkeen maksettava palkkio jaettaisiin pääluvun suhteessa (ja jokaisen päämiehen mahdolliset omavastuuosuudet määriteltäisiin erikseen). Nykyinen sääntö siitä, että päämieskohtainen palkkio on prosentuaalisesti tietty enimmäismäärä normaalipalkkiosta aiheuttaa tarpeettomia laskutoimituksia eikä välttämättä johda oikeudenmukaiseen lopputulokseen. Hallinto-oikeus esittää harkittavaksi, että avustajan palkkion mahdollinen alentaminen yleisemminkin otettaisiin huomioon arvioimalla tuntimäärä, jonka asian hoitaminen olisi vaatinut. Esimerkiksi taitamattomuus tai kokemattomuus voi ilmetä tarpeettomina toimenpiteinä tai siinä, että valituksen laatiminen saattaa kestää normaalia huomattavasti kauemmin yksinkertaisessakin asiassa. 

	On paikallaan, että palkkiolaskutus perustuu ajankäyttöön kiinteiden toimenpidekohtaisten palkkioiden sijasta. Samoin on kannatettavaa, että matka-ajalta maksetaan sama palkkio kuin muustakin avustamisesta asiassa.

	Mietinnön kohdassa 84 on kiinnitetty huomiota työministeriön asettaman työryhmän “Ulkomaalaisille annettava oikeudellinen neuvonta ja oikeusapu” ehdotukseen muuttaa oikeusapulain 13 §:n 3 momenttia siten, että asian palauttamistapauksissa hallintoviranomaisille avustajan määräys olisi voimassa, ellei tuomioistuin toisin määrää. Hallinto-oikeus ei nyt käsillä olevan mietinnön tapaan kannata ehdotusta. Kuten hallinto-oikeus työministeriölle antamassaan lausunnossa totesi, “oikeusapulain pääperiaatteena on se, että oikeusapua annettaisiin pääsääntöisesti vain silloin, kun hakija tarvitsee oikeusavustajaa. Avustajan voi saada vain tuomioistuimessa käsiteltävään asiaan, mikä sulkee pois avustajan käyttämisen hallintoviranomaisessa. Tämä huomioon ottaen oikeusapulain 13 §:n 3 momentin pääsääntö siitä, että avustajan määräys ei ole voimassa silloin kun asia palautetaan takaisin hallintoviranomaiselle on looginen ja paikallaan. Esityksessä pääsääntö käännettäisiin päälaelleen. Hallinto-oikeus katsoo, että ainakin ehdotetussa yleisessä muodossa uudistus olisi varsin pitkälle menevä - sehän soveltuu lähes kaikkiin hallinto-oikeudessa käsiteltäviin asioihin. Yleisenä pääsääntönä nykyinen sääntely on parempi.”

Lopuksi	Muilta osin hallinto-oikeudella ei ole lausuttavaa asiassa. 

Hallinto-oikeuden ylituomari	Juhani Pitkänen

Hallinto-oikeussihteeri		Tommi Toijonen